Wy Didderic here van Zulen, ridter, kinnen apen- beerlic in diesen brieve, dat wy versat ende versoent ziin mit Dydderic greve te Murse van unser ghevenghenisse ende van allen zaken, der wi undertusschen te doen hebben gehadt tot diesen daghe toe in dussliker vurwarden ende manieren, dat wy Dydderic here van Zulen vurscrieven gelaeft hebben, gheziekert in guden trouwen ende mit upgherichten vingheren aen den heylghen gesvaren, dat wy Margariete, unse elighe wiif, ende alle unse kindere tusschen dit ende sunte Peters daghe, dat men scriift ad cathedram, nu alreneest toecomende rechte vertichgenisse doen zullen van der heerscap van Baer, so wye die geleghen mit alle oeren toebehoeren, ende van allen guden, dat daeraen gevallen is ende gevallen mach, so van der alder vrouwen van Baer, soe van der jongher ofte van went daeraen gevallen mach, in behoef Didderix greve van Murse vurscrieven ende sinre rechter erven, ende zullen derre heerscap van Baer mit oeren toebehoere, als vurscrieven is, uuytghaen vuyr heren, vur bencken ende an allen steden, waer des te duyn is, also dat it Dydderic greve te Murse ende sinen rechten erven nut, vast ende stede si, beheltenisse Margarieten, unsen elighen wive, urre miedghave,also als die brieve innehalden, die si daerafhevet. Ende alse diese vertichge nisse gesciet is, so zule wy here van Zulen, unse wiif ende kindere vurscrieven gesinnen ende bidden na alle unser macht den heren ende den gerichte, daer die vertichgenise vur gesciet is, dat Didderic den greve van Murse ende sinen erven dat bebrieft werde. Weer dat zake, dat des nyet en gesciede, alse dat diese vurscrieven vertichgenisse binnen dieser vurscrieven tiit nyet volint en wurde in allen maniren, als vurscrieven is, so hebbe wy Didderic here van Zulen gelaeft, geziekert ende gesvaren, alse te vuren, in te comen up sunte Peters dagh vurscrieven te Murse up dat averste huys, ende so mach uns Didderic greve te Murse of siin erven zetten ende halden also langhe, dat diese vurscrieven vertichgenisse gesciet ende volint si, als vurscrieven is. 